**Presseguide til Hjertestarterdagen**

Det er en god ide at skabe opmærksomhed om din aktivitet i den lokale presse for at udbrede kendskabet til din aktivitet og kendskabet til Hjertestarterdagens budskab om, at borgerne kan redde liv med genoplivning. Pressen er tit på udkig efter en interessant historie og vil gerne bakke op om et godt initiativ, så hvis du fortæller om din aktivitet, kan du være heldig at få god omtale i de lokale medier.

**Sådan får du kontakt til lokalpressen**

Det er en god ide at beslutte på forhånd om du ønsker foromtale, hvor læserne inviteres til at deltage i din aktivitet, eller redaktionel omtale, der fortæller om din aktivitet efter Hjertestarterdagen.

Den bedste kontakt til journalisterne er pr. telefon. Herefter er det godt at sende din pressemeddelelse på skrift. Du finder den lokale pressemeddelelse vedhæftet til mailen, og du kan også finde den på vores hjemmeside: <https://genoplivning.dk/hjaelp-til-kommunikation/>

Kontakt lokalpressen i uge 40, hvor du beskriver dit arrangement og formålet med dagen. Hør om de er interesserede i at dække dit arrangement og spørg gerne, om du kan hjælpe med noget.

Ved redaktionel omtale skal du kontakte lokalpressen efter Hjertestarterdagen og fortælle, hvordan det er gået, og hvor mange I har været i kontakt med.

**Fotos til lokal presseomtale**

Det er altid en god idé at sende billeder til lokalpressen. Hvis du har billeder fra sidste års aktiviteter, kan du med fordel sende dem inden arrangementet, så journalisten får et indtryk af, hvad det går ud på. Derudover kan du sende billeder, når arrangementet er afholdt.

Vedhæftet til mailen finder du billeder, som du og de lokale medier frit kan bruge. Du kan også sagtens selv tage gode billeder med din mobil. Billederne må ikke være slørede og skal være i en god opløsning (min. 1 MB).

**Udtalelser til lokalpressen**

* Hvis du udtaler dig til pressen på Hjertestarterdagen, anbefaler vi, at du bruger de tal, som står i fakta-arket om genoplivning, som du kan finde her: <https://genoplivning.dk/hjertestarterdagen/til-aktoerer/materialer-til-aktoer/>
* Hvis det er muligt, må du gerne nævne, at Dansk Råd for Genoplivning og TrygFonden står bag Hjertestarterdagen.

**Landsdækkende presseomtale**Dansk Råd for Genoplivning udsender en landsdækkende pressemeddelelse til medier i hele landet, som du som arrangør også får til orientering på dagen.